કૉન્ગ્રેસે રાજકીય પક્ષ તરીકેની ગરિમા ગુમાવી દીધી હતી. ૧૯૭૫માં ઇન્દિરા ગાંધીએ દેશ પર ઈમર્જન્સી લાદી હતી. સવર્ત્રે ભયનું વાતાવરણ હતું અને મીડિયા ગુલામ હતું.૧૯૭૭માં ઇન્દિરા ગાંધીએ જ્યારે સામાન્ય ચૂંટણી જાહેર કરી ત્યારે વિરોધ પક્ષોએ ભેગા મળીને જનતા પાર્ટી નામનો પક્ષ રચ્યો હતો જે વાસ્તવમાં મોરચો હતો અને એટલે તો બે વરસમાં સરકાર તૂટી પડી હતી. ૧૯૭૭ની લોકસભાની ચૂંટણીમાં વિરોધ પક્ષોની એકતા ૧૯૭૧ની સરખામણીમાં ઓછી અને સ્થાનિક હોવા છતાં જનતા પાર્ટીને બે-તૃતીયાંશ બહુમતી મળી હતી. ઇન્દિરા ગાંધી ખુદ અને તેમના પુત્ર ચૂંટણી હારી ગયાં હતાં.૧૯૭૧માં મહાજોડાણ સામે ઊગરી જનારાં, માત્ર ઊગરી જનારા નહીં, વિરોધ પક્ષોને ધૂળ ચાટતા કરી દેનારાં ઇન્દિરા ગાંધી ૧૯૭૭માં ૧૯૭૧ની તુલનામાં પ્રમાણમાં નાના અને ઉત્તર ભારત પૂરતા સ્થાનિક જોડાણ સામે કેમ હારી ગયાં એનો ઉત્તર નરેન્દ્ર મોદીએ અને બીજેપીના નેતાઓએ શોધવો જોઈએ.